runetrust/blame-folketinget-dk huggingface dataset:
Tove Videbæk (KRF), 2002-03-13:
Men vi vil naturligvis lægge vægt på, at det forebyggende sundhedsarbejde ikke som resultat heraf på nogen måde må blive forringet. Det her forslag skulle jo også gerne give det forebyggende sundhedsarbejde for børn og unge i kommunerne mulighed for at blive endnu bedre, end det er i dag.
Marie Krarup (DF), 2016-04-20:
Spørgsmålet lyder: Påtænker ministeren at indføre en permanent grænsekontrol for at kunne effektuere statsministerens udmelding om at stoppe hadprædikanter, som et internt regeringsnotat peger på som en forudsætning, oplyst på dr.dk den 3. april 2016 under rubrikken »Løkkes værn mod hadprædikanter truet af EU-regler«?
Tom Behnke (FRI), 2000-02-09:
Det er klart, at der selvfølgelig også bør ligge en ramme for, hvad det beløb så er, men det er vel ikke anderledes end på så mange andre områder, vi kender inden for den sociale lovgivning omkring hjælpemidler: Dér fastsætter man et beløb, som kommunen ville kunne levere ydelsen til, og det samme beløb er så det, der parallelt går over, hvis man ønsker en anden leverandør.
Klaus Kjær (DF), 1999-02-04:
Vil fru Elisabeth Arnold ikke medgive, at der altså er personer, som har gjort det til en livsstil at studere gennem hele livet, og vil fru Elisabeth Arnold ikke medgive, at sådanne uddannelsescentre, hvor man vertikalt kan surfe rundt og snuse til forskellige fagområder inden for den samme uddannelse, netop øger en sådan tilbøjelighed hos visse personer til aldrig at få endt et uddannelsesforløb, men netop bestyrker dem i at fortsætte den stil?
Charlotte Dyremose (KF), 2009-02-27:
Jeg synes, det er utrolig vigtigt, at vi fastholder, at det er meget klart defineret, hvad en ombudsmand er, og jeg synes, at det beslutningsforslag, der ligger her fra Socialdemokraterne med de beskrivelser, der er af, hvad man forestiller sig at denne såkaldte ombudsmand skulle lave, i hvert fald i den her debat og også, da jeg selv læste forslaget, gav både mig og debatten her stor forvirring i forhold til: Er det så en klageinstans, eller er det en vejledningsinstans?
Ove Hygum (S), 1998-03-31:
Jeg vil starte med på regeringens vegne at takke dem, der har udtalt sig til fordel for forslagets gennemførelse, og så vil jeg gerne gøre opmærksom på, at de yderligere oplysninger, der efterlyses, f.eks. for så vidt angår de økonomiske konsekvenser og samspillet med andre initiativer, vil vi naturligvis stille til rådighed for Arbejdsmarkedsudvalget.
Henrik Dahl (LA), 2018-02-22:
Det er altså ikke en grundlæggende uenighed om institutionernes verdslige præg, som skiller os ad, men det er spørgsmålet om, om man i den situation, der er, i den konkrete situation, der foreligger, skal vedtage en lov, udarbejde en bekendtgørelse, sende den ud og håndhæve loven, som også fru Anni Matthiesen var inde på, der er det springende punkt.
Kristian Hegaard (RV), 2020-12-21:
Og det skal man heller ikke betale en ekstra selvopfundet afgift for, og man skal heller ikke være forpligtet på at give afkald på sine børn eller andet, som følge af at man f.eks. i fremtiden får et handicap, eller hvad der nu har stået i de her ganske absurde skilsmissekontrakter.
Jørgen Arbo-Bæhr (EL), 2006-11-24:
Jeg vil godt spørge ministeren, om det ikke er rigtigt, at det her lovforslag vil betyde, at ca. 400 vil få mulighed for at få en forlænget sygedagpengeret, så de ikke falder ud af systemet, men at det skal ses i forhold til, at antallet af dem, der faldt ud i 2005, var på lige knap 5.000.
Line Barfod (EL), 2009-04-03:
Dertil kommer så også det, som fru Marianne Jelved som forslagsstiller peger på i beslutningsforslaget, som jeg synes er et rigtig godt forslag, nemlig at for rigtig mange mennesker og for rigtig mange udsatte børn er det, der gør forskellen, at der er ét menneske, som lytter til dem, som virkelig vil dem og hjælper dem - en, som ringer rundt til alle de forskellige instanser og sikrer, at der bliver taget hånd om dem, og som virkelig vil dem og hjælper dem igennem, og som gør en ordentlig indsats for dem.
Jørn Jespersen (SF), 2000-02-23:
Derfor skal jeg bare spørge: Hvis det nu viser sig, at det ikke bliver muligt at holde konferencen så snæver, som det er den danske regerings håb at kunne, er regeringen så enig i, at miljø er et af de områder, som Danmark meget seriøst skal overveje at bringe ind, hvis man fra dansk side ønsker at bringe flere emner ind, samt at det er et af de højt prioriterede områder, der så vil komme i spil fra dansk side?
Jann Sjursen (KRF), 2003-05-28:
Jeg er udmærket klar over, at Dansk Folkeparti lægger sig klods op ad, hvad USA mener og gør, og i den her sammenhæng synes jeg måske, det kunne være en oplysning værd for hr. Peter Skaarup, at amerikanerne rent faktisk er begyndt at betale deres bidrag til FN.
Pia Gjellerup (S), 2006-01-12:
Med hensyn til opfattelsen af det demokratiske er det jo selvfølgelig rigtigt, at alle vil stå og sige, de har en vældig god demokratisk opfattelse, men hr. Christian Wedell-Neergaard må dog føle – og jeg vil også gerne høre, om ikke også det er noget, der kan komme over læberne – at det er usædvanligt at give en sådan bemyndigelse til en minister, og at den måde, man gør det på, faktisk er i strid med enhver måde at gøre det på; en bemyndigelse, som ikke på nogen måde er præcis nok til at ændre på størrelsen af et bloktilskud, som Folketinget har vedtaget.
Charlotte Broman Mølbæk (SF), 2020-05-28:
SF mener på linje med nogle af høringsparterne – CP-foreningen og DH – at der inden for rammerne af de 60 mio. kr., der er afsat, burde være tilstrækkeligt med penge til, at man både kan sætte aldersgrænsen op og indføre en mere brugbar dispensationspraksis.
Lene Espersen (KF), 2003-03-18:
En sådan generel regel, hvor myndighederne pr. automatik skal inddrage hensynet til børn og unge i alle beslutninger, uanset om det konkret forekommer relevant, vil efter min mening kunne virke mod hensigten ved at fjerne fokus på de områder, hvor der er et særligt behov for at overveje hensynet til børn og unge. Jeg synes, vi skal holde fast i, at børn og unge lovgivningsmæssigt skal sikres rettigheder til f.eks. høring, hvor der skal træffes beslutning af betydning for det enkelte barn, og hvor barnet er modent nok til at kunne overskue beslutningen.
John Dyrby Paulsen (S), 2007-02-23:
Nu skal man jo ikke forspilde en chance for at rose folk, og jeg synes egentlig, at Venstres substitut på ordførerposten i dag udmærket forklarede det foreliggende lovforslag, så jeg skal undgå at gentage, hvad der blev sagt, men blot konstatere, at det jo er rigtigt, at det er et led i velfærdsforliget fra i sommer.
René Gade (ALT), 2017-03-02:
Det er lidt mere nyt, og Enhedslistens ordfører var inde på, at det var noget meget positivt set fra Enhedslistens side, og jeg tror også, at ministeren nævnte, at det jo bestemt ikke er uhensigtsmæssigt at se på de her nye former for investeringer, altså nye måder at investere på, hvor man går sammen om at investere i virksomhedstyper, altså lånebaseret crowdfunding og ikke, hvor man bare investerer og ser, hvad der sker, men hvor man laver et reelt lån fra en virksomhed til en anden virksomhed.
Thomas Jensen (S), 2024-02-22:
Jeg vil afsluttende sige, at det er et lovforslag, som sikrer direkte virkning af EU-forordningen, som skal hjælpe elbilister til bedre lademuligheder ikke bare i Danmark, men i hele EU, så det er godt for den enkelte, og det er godt for den grønne omstilling og dermed for os alle.
Jann Sjursen (KRF), 1998-04-16:
Jeg vil i forhold til det forslag til vedtagelse, som fru Ingrid Rasmussen fremsatte også på Kristeligt Folkepartis vegne, sige, at vi helt klart tolker det som et udtryk for, at Socialdemokratiet og også Det Radikale Venstre nu ikke ønsker at foregribe begivenhedernes gang i Forsvarskommissionen og altså ikke ønsker at opstille mulige forventninger til, om Forsvarskommissionens arbejde kan udmøntes i et forsvarsforlig, hvor man eventuelt finder besparelser på forsvarsområdet.
Stine Brix (EL), 2018-03-15:
Jeg synes jo, det er meget bemærkelsesværdigt, i og med at vi på den anden side har et af verdens mest effektive og mest velhavende lobbyforetagender overhovedet, nemlig tobaksindustrien, som bruger milliarder på lobbyisme, som også sponsorerer flere partier herinde i Folketinget med partistøtte, og som fører retssager mod lande, som træffer beslutninger, de ikke er enige i.
Morten Messerschmidt (DF), 2021-01-19:
Og hr. Jeppe Bruus var tidligere inde på, at man måske skulle se på, om der er en sammenhæng mellem de dommere, der dømmer meget aktivistisk, f.eks. den tidligere portugisiske dommer, som var sådan helt ude på et overdrev, hr. Pinto, og så deres baggrund.
Søren Pind (V), 2013-05-21:
Jeg forstår ikke, at hr. Jeppe Kofod ikke kan se det positive i at have én organisation, som sammenfatter demokratiets kultur og står vagt om demokratiet og frihedsrettighederne, for sagen er den, at ligegyldigt hvor meget man reformerer FN, er hele tanken, at alle nationer har siddet der og har på sæt og vis på nær i Sikkerhedsrådet ligeværdighed uanset styreform.
Margrethe Vestager (RV), 2006-03-28:
For hvis man ser på f.eks. Finland, som jeg har forstået er det store forbillede, og som man gerne vil måle sig op imod, så bruger de jo der præcis den samme balance, som vi har i dag, altså før L 101’s vedtagelse, og de har en helt anden tradition for, at det er lærerstyret: Det er lærernes test, der ligger til grund for vurderingen af, om undervisningens mål er noget, eleverne har tilegnet sig, i modsætning til at statens test er statens mål.
Mads Fuglede (V), 2020-12-10:
Specielt når man kommer med den ballast, som man selvfølgelig ikke kan gøre for, nemlig at man ikke har været en del af at bidrage til det samfund i forvejen, kan jeg simpelt hen ikke se fornuften i, at der oven i det skal skabes en incitamentsstruktur for, at man vælger Danmark til, fordi man ved, at her er der ikke bare nogle meget høje sociale ydelser, men der er også nogle muligheder, der gør, at man, hvis man tager sig en uddannelse, samtidig kan spare op til et permanent ophold i det land.
Charlotte Dyremose (KF), 2004-01-20:
Så er det jo langt bedre, at vi, som vi også allerede gør, sikrer os, at der bliver ydet hjælp til, at de frivillige organisationer kan samle op på det her, så man også ud over kommunegrænserne kan sikre sig, at vi har de her tilbud til de børn, der har mest behov for det.
Ole Sohn (SF), 1999-10-12:
Vi er meget enige i de beskrivelser, der er af musikskolernes kæmpesucces, og vi er faktisk også enige med regeringen i de initiativer, der lægges an til: at det er nødvendigt at styrke den levende musik, hvor børn selv er udøvende, og derfor at sikre, at skolernes musikundervisning får en meget central placering.
Niels Helveg Petersen (RV), 2009-11-06:
Men vi har ambitioner om, at vi skal videre med den globale ramme og nå op på ½ pct. af BNP ud over udviklingsbistanden, og vi foreslår konkret for dette år f.eks. en forøgelse af midlerne til dette felt på 400 mio. kr. årligt.
Simon Kollerup (S), 2016-12-05:
Så skal jeg bare i forhold til regeringsgrundlaget, som vi jo alle sammen har læst lidt rundt i – og der er forskellige steder, man kan slå ned på noget om den offentlige sektor, de offentlige udgifter osv. – spørge: Kan ordføreren bekræfte, at regeringsgrundlaget betyder, at den offentlige sektor skal være mindre, end den er i dag?
Lone Dybkjær (RV), 2010-11-04:
Derudover er der en lang række medlemmer, som faktisk siger, at spørgsmålet om egenbetaling inden for det offentlige hospitalsvæsen er så grundlæggende for det danske sundhedsvæsens fremtid, at medlemmerne ikke finder det rimeligt at forholde sig til det i dette høringssvar.
Birthe Rønn Hornbech (V), 2005-12-09:
Folketinget understreger samtidig vigtigheden af, at der i forbindelse med nye, konkrete initiativer på området sker en nøje afvejning af hensynet til borgernes sikkerhed og tryghed over for hensynet til privatlivets fred og almindelige retssikkerhedshensyn, herunder proportionalitet mellem mål og middel.
Thorkild B. Fransgaard (FP), 1998-04-28:
Jeg synes, det grænser til uforskammethed, at vi, samtidig med at der er mange grupper her i samfundet, der mangler nogle ting, så bruger så mange skattekroner på det her. Så jeg kan sige, at som det foreligger her, kan Fremskridtspartiet ikke stemme for det, men hvis der opstår lokale ønsker om det, vil vi se velvilligt på det.
Ole Birk Olesen (LA), 2020-01-14:
Hvis man stemmer for det her, bliver det et element i den større reform, at kommunalbestyrelsesmedlemmer og regionsrådsmedlemmer ikke kan tage orlov i nogle måneder med vederlag, samtidig med at de får en suppleant ind, som også får vederlag, sådan at der er en dobbelt udgift til at dække den repræsentation af et parti, fordi der er en, der synes, at vedkommende skal holde orlov, samtidig med at der er en anden, der skal ind og have et vederlag oven i den første persons vederlag.
Pia Kjærsgaard (DF), 2003-10-09:
Der ønsker vi, at den diskussion bliver en reel diskussion, sådan at det er Folketinget, der herinde sørger for sygehusvæsenet, at vi netop kan bruge den diskussion med langt større substans, fordi det så ligger i vores regi, og at vi ikke hele tiden skal henvise til, hvad der sker i amterne - selv om der jo også herindefra bliver bevilget penge og, ja, godt kan bevilges flere penge, bestemt.
Lars Løkke Rasmussen (V), 2010-10-06:
Der er en strejke i foråret 2008, og oven på den strejke indgår den daværende finansminister, som jeg kender vældig godt, en aftale med sygehusejerne om at suspendere det frie sygehusvalg, som derfor slet ikke findes – det eksisterer ikke – indtil det bliver genindført året efter.
Anne Baastrup (SF), 1999-04-22:
Så jeg vil derfor foreslå, at vi selvfølgelig tager ministerens tilsagn til efterretning, men at vi også i Folketingets Socialudvalg bruger tid på at finde ud af, hvordan vi kan påpege, hvilke ting der under alle omstændigheder skal tages højde for under det her udvalgsarbejde.
Susie Jessen (DD), 2023-12-07:
Jeg kunne godt tænke mig spørge ordføreren, om ordføreren ikke er enig med mig i, at i stedet for at regeringen sidder ovre på den anden side og vender øjne, så ville det være rigtig fint, at de tog ordet på talerstolen i dag og gik op og forsvarede det her makværk af en koranlov, som de har lavet.
Mogens Lykketoft (S), 2004-06-03:
Jeg synes bare, at man skulle have holdt den tidskadence, man havde oprindelig, og sagt: Hvis vi virkelig har 9 mia. kr. at gøre noget med nu, som skal gavne dansk beskæftigelse her og nu, så findes der ganske mange metoder, hvor man kan få meget mere beskæftigelse for det meget hurtigere og investere meget mere effektivt i fremtiden.
Marie Krarup (DF), 2017-05-05:
Men man får adgang til at melde sig ind i en klub, hvor man kan føle sig som en hellig farisæer, men det ville da være smart, hvis der var nogen, der begyndte at sige, at det er de virkelige handlinger i virkeligheden, der gælder og er vigtige i stedet for at hyle med i koret om, at vi er gode alle sammen.
Rasmus Stoklund (S), 2024-10-11:
Jeg er også meget optaget af at gøre retsstillingen på området mere rimelig fremadrettet og forventer, at jeg kan sende et lovforslag med den fremadrettede løsning i høring inden jul med henblik på fremsættelse af lovforslaget i Folketinget i første kvartal af 2025.
Søren Egge Rasmussen (EL), 2020-05-19:
Jeg synes, at man godt kunne bruge anledningen her til at være med til at starte en debat om, at når man vælger at sige ja til at have en kat i sit hjem, så tager man sådan set et ansvar for dyr, og at det gerne skal medføre, at man tager hånd om det dyr på bedste vis.
Klaus Hækkerup (S), 2000-04-06:
Jeg vil indledningsvis gerne slå fast, at Socialdemokratiet finder, at det er afgørende for et demokratisk samfund, at alle borgere har mulighed for at få indsigt i, hvad forvaltningen beslutter, hvad politikerne beslutter, og hvordan det omsættes i forvaltningspraksis, og samtidig skal vi selvfølgelig også sikre den enkelte borgers ret til privatlivets fred.
Sikandar Siddique (ALT), 2019-11-14:
Det er efterhånden alment kendt, eller burde i hvert fald være det i denne forsamling, at en screening af børnene på Udrejsecenter Sjælsmark har vist, at 61 pct. af børnene sandsynligvis ville opfylde kriterierne for en børnepsykiatrisk diagnose, og at yderligere 19 pct. muligvis ville gøre det.
Per Clausen (EL), 2008-04-15:
Jeg ved, at ministeren altid gør, hvad Sundhedsstyrelsen siger, så det er måske ikke så betænkeligt, men faktisk er det jo sådan, at Motions- og Ernæringsrådet på en række områder har vist evne til at komme med input til debatten og gennemføre analyser, som er uafhængige af det politiske system.
Jørgen Estrup (RV), 1998-06-24:
Jeg synes, det er værd at citere fra artikel 9 i aftalen med Færøerne, hvor man ikke bare siger, at der er enighed om, at der sideløbende indledes forhandlinger om en overgangsordning, herunder en økonomisk overgangsordning, der tilstræber opbyggelsen af en selvbærende færøsk økonomi.
Tove Videbæk (KRF), 2003-04-10:
Men jeg vil gerne stille et spørgsmål omkring det her med, at vi gerne vil være førende i Danmark, fordi vi jo i Danmark allerede har investeret i forskning i voksne stamceller, altså stamceller, som er udtaget af knoglemarv, navlesnorsblod osv., andre ting, som ikke ikke på samme måde giver etiske problemer.
Christian Juhl (EL), 2019-10-10:
Jeg mener: Selv i en situation, hvor vi har mennesker i Danmark, som på groveste vis har misrøgtet de fælles formuer inden for en finanskapitalen – jeg vil bare nævne hvidvask, skattely, momskarruseller osv. – og i den grad har været uansvarlige, så har de stadig væk deres stemmeret.
Henrik Møller (S), 2025-05-22:
Der kommer vi nok ikke til at stå, men jeg synes sådan set, vi skal videre med verden omkring os, og det vil sige, at vi, i det omfang vi kan, skal åbne og lukke og arbejde videre med de kapitler, der er i udvidelsesforhandlingerne, og her nævner jeg især Ukraine, Moldova og Albanien.
Frank Aaen (EL), 2005-05-17:
Det er jo klart, det var hr. Per Kaalund jo også inde på, at der må FN selvfølgelig ind og spille en rolle, selv om man jo kan sige, at FN’s muligheder for at spille en rolle også er blevet forringet, fordi man f.eks. har accepteret den fortsatte besættelse.
Søren Espersen (DF), 2009-04-24:
Nu blev der ikke svaret på det spørgsmål om bloktilskuddet, som hr. Lars-Emil Johansen stillede, så jeg vil egentlig bare bede om en bekræftelse af - det er så lidt den anden vej rundt - at uanset, hvad der står i selvstyreaftalen, kan et hvilken som helst flertal i Folketinget også i fremtiden præcis bestemme, hvor stort bloktilskuddet skal være.
Magnus Heunicke (S), 2006-11-14:
Jeg er i hvert fald også meget optaget af at sikre, at man i det arbejde, man er i gang med i forbindelse med uddannelse, og i det samarbejde, man har med klubber, også netop ser på klubberne i de nederste divisioner, som vi ellers aldrig før har forestillet os kunne have voldsmænd blandt deres tilhængere.
Martin Henriksen (DF), 2008-11-21:
Så vil jeg også godt bede hr. Morten Østergaard om ud fra et demokratisk synspunkt at forklare logikken i, at når EU bestemmer det modsatte af, hvad et flertal i Folketinget har bestemt og er blevet bekræftet i flere gange af vælgerne ved folketingsvalg, så skulle det være udtryk for demokrati, altså det at flertallet ikke bestemmer i en nationalstat.
Mogens Nørgård Pedersen (KRF), 2003-04-01:
Det er bemærkelsesværdigt, at den 2. oktober 2002 kom Forbrugerrådet med et høringssvar om EU's prismærkningsdirektiv, og her siger Forbrugerrådet: »Derimod er Forbrugerrådet ikke tilfreds med udviklingen omkring implementeringen af direktivet.
Kaare Dybvad (S), 2017-12-06:
Men hvis man tager en bolig til 12.000 kr. og en anden bolig til 12.000 kr. og for så vidt en tredje bolig til 12.000 kr. og tilbyder det som genhusning til en beboer, der normalvis bor i en lejlighed til 5.000 kr., er ministeren så ikke enig i, at det de facto er at sætte genhusningslovgivningen ud af kraft, i og med at mange jo ikke vil kunne klare at få forøget deres husleje med 140 pct. på den måde, som det er tilfældet?
Ole Sohn (SF), 1999-03-23:
Men jeg vil godt gøre opmærksom på, at i det forslag til vedtagelse, som hr. Søren Hansen, hr. Peter Duetoft, hr. Henrik Svane og undertegnede har fremsat, står der faktisk, at vi skal undersøge mulighederne for at indføre en adgang til at lade de rammer for kunstnerisk udsmykning, som gælder for statsligt byggeri, være gældende.
Magnus Heunicke (S), 2019-03-27:
Spørgsmålet, jeg har sendt over til ministeren, lyder: Er det et udtryk for regeringens holdning, når økonomi- og indenrigsminister Simon Emil Ammitzbøll-Bille siger om kommunernes stigende udgifter til flere børn og flere ældre, at det er »pinligt«, at borgerlige borgmestre beder om flere penge pr. automatik?
Bertel Haarder (V), 2010-05-31:
Det første oplæg rummede jo det element, at de 10 mia. kr. til bedre sundhed, til bedre uddannelse og til svage grupper skulle findes på den måde, at staten skulle skaffe de 6 mia. kr. og kommunerne skulle skaffe de 4 mia. kr., og her skal man lige bemærke, at det altså var 10 mia. kr. til regionerne og kommunerne, hvoraf kommunerne kun skulle skaffe de 4 mia., altså en nettogevinst på 6 mia. kr.
Alex Ahrendtsen (DF), 2014-04-04:
2,3 mio. kr. i statstilskud om året plus et ekstraordinært tilskud på 0,8 mio. kr., som er midlertidigt, og som går til bevaring og opretholdelse af selve bygningsmassen, er ikke særlig meget, når man så sammenligner med andre museer, hvilket jeg gennem mine spørgsmål jo har påpeget over for ordførerne.
Jørgen Arbo-Bæhr (EL), 2013-12-20:
Han siger, han har indgået en aftale med ministeren, og han skriver: »Heldigvis er det lykkedes at indgå en aftale med kulturministeren om, at EU-reglerne skal fortolkes sådan, at der fortsat kan gives op til 500.000 kroner årligt i tilskud til almindelige biografer og et højere beløb, hvis der er tale om kunstbiografer«.
Jan E. Jørgensen (V), 2012-10-09:
Jeg tror, det først var Frederiksberg Kommune, hvor jeg i øvrigt selv sidder i kommunalbestyrelsen, der i sin tid efterspurgte den mulighed, og senere har Københavns Kommune og andre storbykommuner, som det primært er, også meldt, at de synes, det kunne være spændende, hvis man kunne få lov til det. Lad mig til at begynde med sige, at i Venstre er vi overordnet tilfredse med lovforslaget.
Ole Birk Olesen (LA), 2020-05-05:
Det må frigøre noget tid i forhold til at udarbejde en investeringsplan og også forhandle en investeringsplan, at man ikke behøver at være til stede, når der er en skolepatrulje, der skal lede små børn over vejen, eller ved andre ting, som transportministeren bruger meget af sin tid på.
Nick Zimmermann (DF), 2025-04-22:
Altså, hvordan kan man pege på en murerarbejdsmand, der har knoklet hele sit liv, og som er nedslidt til sokkeholderne, så nedslidt, at vedkommende har en arbejdsevne på 15 timer om ugen, og sige, at den mulighed skal du i hvert fald ikke have, og at du må knokle, til du segner?
Mai Henriksen (KF), 2012-11-22:
Konsekvensen er, at en mand som han må gå i endnu længere tid uden at kunne være ude blandt venner, uden at kunne være ude blandt familiemedlemmer, uden måske at kunne deltage i sit barnebarns fødselsdag, fordi han ikke kan overskue den larm og støj, der er, fordi han ikke har fået det rigtige hjælpemiddel.
Jørgen Winther (V), 2001-01-18:
Men - og det er det, der er sagen - når man har fået en dødsdom af danske læger, er det min holdning, at så skal denne patient have mulighed for at være med i eksperimenter, behandlingsforsøg, kald det, hvad man vil, hvis det er sådan, at det ser lovende ud, og at der er nogle patienter, der får det bedre, også selv om det på det pågældende tidspunkt endnu ikke er bevist. Jeg vil gerne refere, hvad der er sket på Staten Island University Hospital i New York.
Pernille Vigsø Bagge (SF), 2007-03-30:
Med forslaget sikres uddannelsesinstitutionerne igen friheden til at vælge forskellige eksamensformer, og samtidig lægges der op til et fornuftigt udviklingsarbejde om eksamens- og prøveformer, så det er klart, at vi skal have vedtaget det her forslag.